Bhal ħafna oħrajn , l- ispirazzjoni tiegħi ġejja min- natura u mill- attivita' tal- bniedem . F' ħajti ftit kelli esperjenzi qawwijin biżżejjed li irridimenzjonjaw il- viżjoni tiegħi tal- hajja . Wahda minn dawn l- esperjenzi kienet il- kuntatt li kelli fid- Dar tal- Providenza . Ghal tnax -il sena sħaħ din id- dar okkupat il- biċċa kbira ta' ħajti u ta' hsiebi . Li kieku jkolli z- żmien , nikteb volum sħiħ fuq dak li għaddejt minnu f' din id- Dar . Nixtieq kieku ngħid li kkontribwejt xi ħaġa għal din id- Dar imma għal kuntrarju , irċevejt seba' darbiet aktar minn dak li ppruvajt nagħti jien . L- umanita fil- veru sens tal- kelma tarha u tmissha b' idejk hemmhekk u dan probabbilment għaliex tinsab f' konċentrazzjoni qawwija bħal ma tinsab f' postijiet oħra simili madwar id- dinja fejn hemm konċentrazzjoni kbira ta' nies miġburin flimkien . Altru milli rrid nirromanticizza din id- dar , l- opinjoni tiegħi dwar il- metodu ta' għajnuna li toffri d- DTP turi diskrepanza fl- ugwaljanza u l- ġustizzja soċjali . Bir- responsabbilta' kollha nixtieq nuri kif għandna nitbieghdu minn dak li hu mit biex nersqu lejn dak li hu razzjonali . Meta Mons Gatt fit- 12 ta' Mejju 2005 , sejjaħ konferenza stampa fejn ta l- aħbar li d- Dar tal- Providenza sabet il- qiegħ , deher ċar li dan kien eżerċizzju biex il- pubbliku jikkontribwixxi . Din ħaġa li d- Dar tal- providenza qatt ma għamlet kemm ilni niftakarha jien . Il- mit li l- providenza t' Alla hija kbira u waħedha tieħu ħsieb il- bżonnijiet tad- Dar , ikkrolla nhar il- Ħamis li għadda . Il- mit imgeżwer madwar id- Dar tal- Providenza huwa prinċiparjament dak li jpengi l- istampa ta' Mons Azzopardi bħala saċerdot li beda jiġbor l- inkapaċitati ( kif kienu jghidulhom dak iz- żmien ) , u jilqagħhom f' dar apposta biex jingħataw il- kura , l- imħabba u d- dinjita li tixirqilhom . Il- monsinjur beda jsehhilhom angli u b' hekk tahom libsa ġdida celestjali , ħaġa li kienet tappella ħafna għall- mentalita' reliġjuża ta' dak iz- żmien pero ma ghenitx wisq biex dawn il- persuni jkunu kkonsidrati bħala ugwali f' għajnejn is- socjeta . Is- Sacerdot kompla billi ħoloq din l- idea ta' kif Alla jieħu ħsieb dan il- proġett tiegħu billi jqanqal lin- nies idaħħlu idhom fil- but u jikkontribwixxu . Il- programmi li kien jagħmel fuq ir- radju swewlu qatigħ biex iwassal dan il- messaġġ . Il- pubbliku rrisponda b' għajnejh magħluqin . L- idea ta' stituzzjonalizzazzjoni hawn Malta ma kinitx ikkontestata minn ebda entita fil- pajjiż . Preciz fl- istess żmien fl- 1964 , x' imkien ieħor f' parti oħra tad- dinja , sewwa sew fi Franza , Jean Vanier , lajk kattoliku , fetaħ l- ewwel dar fil- komunita' magħmula minn erbat irġiel b' dizabilta' mentali li hu stess salva mill- istituzzjonalizzazzjoni tal- manikomji ta' dak iz- żmien . Hu stess mar jgħix magħhom . F' dawn in- nies , Jean Vanier kien jara sofferenzi kbar maħluqa minn regezzjoni u nuqqas ta' wens minn familthom u mill- kominita' in ġenerali . Ghalhekk hu ried idaħħalhom lura fil- qalba tas- socjeta' fejn hu veramnet posthom . B' kuntrast , hawn Malta dawn il- persuni li , minn xi kamra mwarrba fid- dar tal- familja tagħhom , ittieħdu f' villa fid- dizabitat . Ippermettuli nikteb b' dan il- mod u mingħajr ma nkun interpretat li qed niddisprezza l- intenzjonijiet tajba li għandha d- Dar tal- Providenza . Imma importanti li nagħrfu li għall- ewwel darba wara 40 sena , nhar il- Ħamis li għadda dan il- mit li s' issa sostniha , deher imcajpar quddiem il- pubbliku . L- istampa maltija , santa fjakka bħas- soltu fejn jidħlu kwistjonijiet delikati , rrispondiet għall- appell ta' Mons Gatt billi ppruvat tirrisussita dan il- mit ta' Mons Azzopardi . Kif ħadd ma jsaqsi għala l- amministrazzjoni tad- dar ma' ppreparatx għall- eventwalita' ta' kriżi fil- finanzi ? Jekk is- sinjali ilhom jidhru għal bosta snin li l- ġbir tal- flus għall- għaqdiet filantropiċi ittrippla u magħhom żdiedu kawziet oħra bħall- ħarsien tal- annimali li , sa ftit żmien ilu dawn ukoll kienu għadhom fil- kantina ! Kif sa tliet snin ilu s- sitwazzjoni finanzjarja tad- DTP kienet stabbli u f' temp relattivament qasir inħoloq deficit ta' seba' mitt elf lira . ? Kif kumpless daqstant kbir b' responsabbilta daqshekk kbira m' għandux pjan fiss tad- dħul tiegħu ? Kif ħadd ma jsaqsi għala d- Dar tal- Providenza tkompli tippersisti biex tonfoħ dan il- mit ta' Mons Azzopardi biex tiġbor il- flus li teħtieġ ? Kif ħadd mill- editorjalisti ma ddibatta dwar il- validita' ta' kumpless b' 120 persuna residenti , li jkompli jċaħħad għexieren ta' nies b' defiċjenza fiżika u mentali milli jsibu posthom fis- socjeta ? Qrajt bosta artikli fil- gazzetti u editorjali wara l- aħbar ta' Mons Gatt u ħadd mill- ġurnalisti ma saqsa dawn il- mistoqsijiet . Minflok erġajt smajt id- diska antika terga' ddoqq l- istess daqqa . ­ ­ ­ Kien hemm ukoll minn kompla jonfoħ mit ieħor marbut mad- Dar tal- Providenza , dak li d- Dar tieħu ħsieb l- iskerzi tan- natura , nies deformati , elephantmanijiet u nies b' zewt irjus u bi tliet saqajn . Lil dawn li jaħsbu li d- Dar tal- Providenza qed tagħmel pjaċir lis- socjeta' billi żżomm mistura l- mostri , nghidilhom iħarsu sew fejn qegħdin in- nies deformati . Il- mostrozita' qiegħda f' dawk it- talin li kontinwament jikkundannaw persuni ( li f' għajnejhom huma non funzjonabbli ) , għal hajja segregata . F' nofs it- 80 ijiet Jean Vanier ġie Malta u ltaqa' ma' Mons Azzopardi . Meta Jean Vanier ra li kien qed jibni t- tielet villa tiegħu fl- istess kumpless , ħajru biex jikkonsidra l- idea ta' djar fil- komunita' . Il- Mons irrispondieh li ma kienx il- waqt li dan iseħħ f' Malta . F' 40 sena d- Dar tal- Providenza rnexxielha tiftaħ dar waħda fil- komunita . Fl- istess firxa ta' żmien , l- idea ta' Jean Vanier ( l ' Arche ) żviluppat f' federazzjoni ta' komunitajiet ta' persuni b' dizabilita' u assistenti u xterdet mad- dinja kollha . Hawn Malta , biss biss , f' għaxar snin l ' Arche Maltija fetħet zewt idjar fil- komunita' . Il- purtiera tal- ħadid għada teżisti f' Malta u għadha tostor id- diversi entitajiet tal- knisja li joperaw taħt l- immunita ekklesjastika . Kif ħadd mill- ġurnali ma ndaga sew x' ġiegħel lill- Kerygma tikkanċella attivita' nazzjonali annwali wara li kienet diga bdiet tippubblicizzha ? Jekk id- Dar tal- Providenza hija " id- Dar ta' kulħadd " kif kien qal l- arċisqof lil Mons Gatt meta fdalu t- tmexxija f' idejh , allura l- pubbliku għandu dritt jistaqsi . Jien inħeġġeġ lin- nies biex jibqgħu jagħtu d- donazzjonijiet tagħhom lid- Dar tal- Providenza u anki jiktbulhom xi ħaġa fil- wirt jekk iridu imma irrid inħeġġeġ wkoll biex il- pubbliku u l- medja tinteressa ruha fl- iżvilupp tas- socjeta' kollha kemm hi u ma tħalli ' l ħadd issentenzjat għal għomru wara l- purtiera tal- ħadid . Meta se jasal il- waqt biex naraw il- glasnost u l- perestroika fid- dar tal- Providenza ? Niskuza ruħi ma' dawk li qraw l- ewwel verżjoni ta' din il- bloggata li kienet mimlija żbalji . Ippruvajt nikkoregiha malajr kemm stajt .